Diari Oficial de la Generalitat Valenciana


Sumari del DOGV 2953, del 17-03-1997 (1997/825943)

ORDRE de 10 de març de 1997, de la Conselleria de Sanitat, per la qual es deleguen atribucions en matèria econòmica i pressupostària en diferents òrgans de la conselleria i d'institucions sanitàries que en depenen.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2953

Data del DOGV
:   17-03-1997

Secció del DOGV
:   ALTRES DISPOSICIONS

Número del document
:   1997/825943


Data del document
:   10-03-1997

Organisme emissor
:   Conselleria de Sanitat

Tipus de document
:   Ordre

Anàlisi jurídica

ORDRE de 10 de març de 1997, de la Conselleria de Sanitat, per la qual es deleguen atribucions en matèria econòmica i pressupostària en diferents òrgans de la conselleria i d'institucions sanitàries que en depenen.  
El Decret 33/1997, de 26 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, estableix el nou àmbit organitzatiu i competencial de la conselleria, d'acord amb el Decret 4/1997, de 26 de febrer, del president de la Generalitat Valenciana, pel qual assigna competències a la Presidència i a les conselleries.  
D'altra banda, amb caràcter general, l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, estableix que en cada administració pública es podrà acordar la delegació de l'exercici de competències atribuïdes als seus òrgans administratius en altres òrgans quan per raons tècniques, econòmiques, socials, jurídiques o territorials siga convenient.  
La nova situació competencial i organitzativa aconsella la modificació de determinats aspectes de les delegacions en vigor fins hores d'ara, i l'establiment d'una nova norma de delegació en matèria econòmica i pressupostària. Per tant,  
ORDENE  
Article 1  
1. Per a les facultats referides a despeses del capítol I (despeses de personal), incloses les diferents variacions que hagen de fer-se en les nòmines -una vegada autoritzades pels actes o les resolucions administratives dictades pels òrgans competents- es deleguen els següents òrgans:  
1.1 Els directors d'hospitals, directors d'àrees d'Atenció Primària o directors/coordinadors de Salut Pública, segons el cas, per a les competències corresponents al personal adscrit als seus respectius centres.  
1.2 Els directors territorials de la conselleria i, en el seu cas, en els gerents de les àrees de salut, per a les relatives al personal de les seues pròpies direccions territorials o serveis propis de les àrees, així com del personal de quota i els tècnics de l'estat al servei de la sanitat local, metges, practicants i comares, mentre no s'integren en equips d'atenció primària, sempre que pertanyen als seus respectius àmbits territorials.  
1.3 El director general de Recursos Econòmics, per a les competències corresponents al personal dels serveis centrals de la conselleria, i en general, les que es tramiten des dels serveis centrals, siga quin en siga l'origen.  
2. En les delegacions es troben implícites les funcions que són necessàries per a l'autorització, la disposició, l'obligació i la proposta de pagament de les despeses a què es refereixen. Això no obstant, les facultats per a l'autorització, la disposició, l'obligació i la proposta de pagament de les nòmines i les càrregues socials que es fan en el Centre d'Informàtica de la Conselleria de Sanitat correspondran al director general de Recursos Humans.  
Article 2  
1. Per a les facultats referides a les despeses dels capítols II (despeses de funcionament) i VI (inversions reals), es deleguen els següents òrgans:  
1.1 Els directors d'hospitals, directors d'àrees d'Atenció Primària o directors/coordinadors de Salut Pública, de forma mancomunada amb els respectius directors econòmics o de gestió administrativa, segons el cas, les facultats corresponents a expedients i contractes que s'originen en els centres de gestió que directament en depenen, sempre que es referisquen a despeses dels programes pressupostaris següents i no excedisquen les quantitats màximes que a continuació s'expressen.  
- Programa 412.21, Atenció Primària: fins vint milions de pessetes.  
- Programa 412.10. Centres integrats de Salut Pública: fins vint milions de pessetes.  
- Programa 412.22, Assistència Especialitzada: fins vuitanta milions de pessetes.  
1.2 Els directors territorials de la conselleria i els gerents de les àrees de salut respecte als seus propis centres de gestió, independentment del programa pressupostari, per a despeses que no excedisquen els cinquanta milions de pessetes.  
1.3 El subsecretari de la conselleria per a les corresponents a expedients centralitzats sense límit de quantia del programa 412.24, Prestacions externes, i els no centralitzats d'aquest programa que excedisquen la quantia establerta en l'apartat 1.2.  
1.4 El secretari general i els directors generals de la conselleria per a les corresponents a expedients i contractes dels serveis centrals que s'hi originen, sempre que es referisquen a despeses dels programes pressupostaris que orgànicament els corresponen i que no depassen els vint milions de pessetes, llevat del cas de la Secretaria General, en què no hi haurà aquest límit.  
1.5 El secretari general per a les corresponents a expedients i contractes per imports superiors als expressats en els apartats 1.1, 1.2 i 1.4 anteriors, i també els compresos en aquests apartats si decidia exercir aquesta facultat, independentment de la quantia i del programa pressupostari.  
1.6 El director general de Recursos Econòmics per a les corresponents a expedients de contractació tramitats a través de la Central de Compres de Béns i Serveis.  
2. Per al que preveu el punt 1.1 d'aquest article, s'entendrà la delegació per a l'hospital de la Magdalena a favor de l'òrgan de contractació de l'hospital General de Castelló de la Plana.  
3. En les delegacions es troben implícites les funcions que són necessàries per a l'autorització, la disposició, l'obligació i la proposta de pagament de les despeses a què es refereixen i també expressament totes les atribucions que la legislació vigent sobre contractació administrativa d'obres, serveis i subministraments assigna a l'òrgan de contractació.  
4. En el cas dels expedients i contractes, inclosos els tramitats a través de la Central de Compres de Béns i Serveis, que s'efectuen amb càrrec a crèdits de centres de gestió en què actue com a òrgan de contractació el secretari general o el director general de Recursos Econòmics, es faculta l'òrgan delegat en els apartats 1.1 i 1.2 d'aquest article perquè autoritze les propostes comptables que calguen i controle l'execució del contracte.  
5. En el cas de concerts sanitaris que s'efectuen amb càrrec a crèdits de centres de gestió, quan l'òrgan competent per a contractar haja exercit les seues competències d'autorització i formalització del concert, queda delegat per a les facultats d'execució de la despesa l'òrgan que corresponga dels apartats 1.1 i 1.2.  
6. Per a les autoritzacions d'indemnitzacions per raó del servei, en els aspectes administratiu i econòmic, s'entendran delegats els òrgans previstos per a despeses del capítol II, llevat de l'autorització de comissions de serveis que s'hagen de fer fora del territori nacional, per a la qual queda delegat el secretari general de la conselleria.  
Article 3  
1. Per a les facultats referides a despeses dels capítols IV (transferències corrents) i VII (transferències de capital) es deleguen els següents òrgans:  
1.1 Els directors territorials de la conselleria i, si és el cas, els gerents de les àrees de salut, per a les despeses referides al seu àmbit territorial de reintegraments de despeses per assistència sanitària, ajudes de pròtesis i vehicles d'invàlids i ajudes per desplaçaments de malalts i familiars recollides en el programa 412.24, Prestacions externes, fins una quantia màxima de 500.000 pessetes.  
1.2 El director general d'Atenció Primària i Farmàcia per a les despeses d'import superior a l'expressat en l'apartat anterior i pels mateixos conceptes.  
1.3 El director general de Recursos Econòmics per a les corresponents a despeses corrents i de capital, sense cap limitació, de qualsevol programa pressupostari de la conselleria, llevat dels relatius a prestacions externes.  
2. En les delegacions de facultats regulades en aquest article es troben incloses totes les competències necessàries per a l'autorització, la disposició, l'obligació i la proposta de pagament de les despeses a què es refereixen.  
Article 4  
Per als contractes de gestió de serveis públics es deleguen els mateixos òrgans que els previstos per a despeses del capítol II (despeses de funcionament), independentment de la quantia.  
Article 5  
En les resolucions i els actes que s'adopten fent ús de les delegacions previstes en aquesta ordre, es farà constar expressament que es dicten fent ús de facultats delegades, i es consideraran a tots els efectes dictades per l'òrgan que fa la delegació.  
Article 6  
Les delegacions de competències aprovades per aquesta ordre s'entén sense perjudici de les facultats de l'òrgan que fa la delegació d'avocar el coneixement i la resolució de tots els assumptes que considere oportuns. També pot revocar la delegació en qualsevol moment, d'acord amb el que estableix l'article 68.5 de la Llei de Govern Valencià.  
Article 7  
En el cas de vacant, absència o malaltia de les persones que ocupen els llocs de treball delegats, la suplència en serà exercida per les persones que ocupen els llocs de treball següents: en Atenció Especialitzada, pels directors mèdics o subdirectors indistintament respecte als directors dels hospitals o els directors econòmics; en Atenció Primària, substituirà indistintament al director de l'àrea i al director de gestió administrativa l'altre director d'àrea que hi compartisca la unitat de gestió administrativa; en les direccions territorials i gerències d'àrea, pels secretaris territorials respecte als directors territorials i pels secretaris d'àrea respecte als gerents d'àrea; i en Salut Pública, pels directors territorials en qualsevol cas.  
En el cas de vacant, absència o malaltia del secretari general o dels directors generals, les delegacions efectuades en favor d'ells seran exercides pel subsecretari de la Conselleria de Sanitat.  
Disposició transitòria  
Mentre es mantindrà l'estructura pressupostària de la Conselleria de Sanitat prevista en la llei 4/1996, de 30 de desembre, de la Generalitat Valenciana, de Pressupostos per a l'exercici 1997, les adscripcions orgàniques i pressupostàries regulades en aquesta ordre hauran d'entendre's com segueix:  
1. El programa 411.40, Estudis en salut pública, dependrà de la Direcció General de Salut Pública.  
2. El programa 412.25, Administració i Serveis Generals del Servei Valencià de Salut, dependrà de la Direcció General d'Atenció Primària i Farmàcia, de la Direcció General d'Atenció Especialitzada i de la Direcció General de Recursos Humans, en els seus àmbits de competències respectius, i dotaran de cobertura pressupostària les despeses pròpies d'aquestes unitats centralitzades.  
Disposició addicional  
Primera  
Es faculta el director general de Recursos Econòmics perquè dicte les instruccions necessàries per a l'aplicació d'aquesta ordre.  
Segona  
Exclusivament per a la delegació d'atribucions prevista en aquesta ordre, s'entendrà que el Centre de Transfusió de la Comunitat Valenciana s'homologa a la resta dels centres d'atenció especialitzada i que els serveis especials d'urgències s'homologuen a centres d'Atenció Primària, si bé n'actuarà com a director el director mèdic.  
Disposició derogatòria  
Queden derogades totes les normes de rang igual o inferior que s'oposen a aquesta, i en particular l'Ordre de 10 de febrer de 1997, de la Conselleria de Sanitat i Consum, publicada en el DOGV núm. 2937.  
Disposició final  
Primera  
El conseller de Sanitat es reserva expressament les competències relatives a:  
- La subscripció de concerts per a la prestació de serveis sanitaris amb mitjans aliens a la Conselleria de Sanitat.  
- La facultat per resoldre els expedients de revisió de tarifes aplicables a l'assistència sanitària amb mitjans aliens a la Conselleria de Sanitat.  
- La facultat de concedir autoritzacions d'ús de serveis sanitaris no concertats aliens a la conselleria, bé per mancança o insuficiència de mitjans propis o concertats, bé per la impossibilitat d'utilització transitòria d'aquests mitjans en l'àmbit d'actuació de la conselleria.  
Segona  
Aquesta resolució vigirà des de l'endemà de la seus publicació en el Diari Oficial de la Generalitat Valenciana.  
València, 10 de març de 1997.- El conseller de Sanitat, Joaquín Farnós Gauchía.